PTG ลบ 3% หลัง “กบง.” ลดค่าการตลาด-ปรับสัดส่วนไบโอดีเซล หวั่นกระทบระยะสั้น
PTG ลบ 3% หลัง “กบง.” เคาะลดค่าการตลาดน้ำมันดีเซลหมุนเร็วธรรมดา เหลือ 1.40 บ./ลิตร จาก 1.80 บ./ลิตร รวมถึงการปรับลดสัดส่วนไบโอดีเซลในน้ำมันดีเซลหมุนเร็ว เหลือสัดส่วนเดียว คือ B6 เป็นการชั่วคราว หวั่นกระทบระยะสั้น
5 ต.ค. 2564

ผู้สื่อข่าวรายงานว่าวันนี้ (5 ต.ค. 2564) ราคาหุ้นบริษัท พีทีจี เอ็นเนอยี จำกัด (มหาชน) หรือ PTG ณ เวลา 11:53 น. อยู่ที่ระดับ 15.60 บาท ปรับตัวลดลง 0.40 บาท หรือ 2.50% โดยทำจุดสูงสุดที่ 15.80 บาท และทำจุดต่ำสุดที่ 15.30 บาท ด้วยมูลค่าการซื้อขาย 750.12 ล้านบาท

นายวีระวัฒน์ วิโรจน์โภคา ผู้อำนวยการอาวุโส ฝ่ายวิเคราะห์หลักทรัพย์ บล.ฟินันเซียไซรัส เปิดเผยว่า ราคาหุ้นของ PTG ที่ปรับตัวลงวันนี้ คาดว่าเป็นผลมาจากกรณีที่คณะกรรมการนโยบายพลังงาน (กบง.) มีมติลดค่าการตลาดน้ำมันดีเซลหมุนเร็วธรรมดา จากเดิมเฉลี่ยอยู่ที่ 1.80 บาทต่อลิตร เหลือ 1.40 บาทต่อลิตร ทำให้จะส่งผลกระทบต่อกำไรสุทธิของ PTG มากที่สุด หรือราว 10% ในไตรมาส 4/2564 นี้ รวมถึงการปรับลดสัดส่วนไบโอดีเซลในน้ำมันดีเซลหมุนเร็ว เหลือสัดส่วนเดียว คือ B6 เป็นการชั่วคราว ก็จะส่งผลกระทบด้วยเช่นกัน เนื่องด้วย PTG มีปาล์มคอมเพล็กซ์ หากมีการสใช้ไบโอดีเซลลงก็จะกระทบค่อนข้างมาก
อย่างไรก็ตามแนะนักลงทุนรอดูสถานการณ์ราคา หากต้องการเข้าซื้อให้แนวรับไว้ที่ 15.30 บาทต่อหุ้น เพื่อลุ้นรีบาวด์ และไปขายที่บริเวณ 16.00 – 16.50 บาทต่อหุ้น หากราคาหลุดแนวรับลงมาให้ตัดขาดทุน
ด้านบล.เคทีบีเอสที ระบุในบทวิเคราะห์ว่า มีมุมมองเป็นลบต่อ PTG จากข่าว กบง.โดยเชื่อว่าการปรับลดค่าการตลาดที่เป็นตัวอ้างอิงลงเหลือ 1.40 บาทต่อลิตร สะท้อนแนวโน้มค่าการตลาดของ PTG จะถูกกดดันในช่วงการใช้มาตรการดังกล่าว ในขณะที่การลดการจัดเก็บเงินเข้ากองทุนแม้ช่วยทำให้ Gap ระหว่างราคาขายและเพดานราคามีความผ่อนคลายมากขึ้น อย่างไรก็ตามด้วยแนวโน้มราคาน้ำมันที่อยู่ในระดับสูงจะยังเป็น Negative Sentiment ต่อความเสี่ยงในการเกิด Margin Squeeze เบื้องต้นแม้ยังคงคำแนะนำ “ถือ” ราคาเป้าหมาย 18.00 บาท แต่ในระยะสั้นด้วยภาวะที่ราคาน้ำมันยังอยู่ในขาขึ้นยังมีความเสี่ยงเรื่องการยืดมาตรการดังกล่าวออกไปเป็นอีกปัจจัย Overhang ราคาหุ้น
 